Kristen Touborg (SF), 2003-01-30:
I adskillige år har det været et stort ønske at få forbedret dyrevelfærden i forbindelse med transport af levende dyr ned igennem Europa.
Tværpolitisk har vi i Danmark igen og igen foreslået, at vi skulle have en maksimal transporttid på 8 timer i EU.
Det har unægtelig været op ad bakke hele tiden.
De sydeuropæiske lande har ikke meget forståelse for dyrevelfærd og ønsker for så vidt slet ingen tidsbegrænsning.
Der er i dag en overordnet tidsbegrænsning på 24 timer, før dyrene skal have lejlighed til at hvile sig, og det er jo ikke rimeligt.
Da der ikke har været meget fremgang, da der faktisk ingen fremgang har været med hensyn til at formindske transporttiden trods presset gennem flere år, så tog SF, S, Enhedslisten og Dansk Folkeparti for et års tid siden initiativ til, at der blev strammet op på reglerne i Danmark i den udstrækning, EU-reglerne gav mulighed herfor.
Vi finder, at regeringen har været alt for langsommelig til at foretage sig noget, til at skride til handling.
Derfor var vi nødt til at tage sagen i egen hånd, og vi fik også en beretning fra alle partier, som vi hilste velkommen.
Vi syntes stadig væk, at regeringen var alt for langsommelig, men nu er der kommet skred i sagen. Hensigten med beretningen, som vores aktion udmøntede sig i, er at hindre, at flere hundrede tusinde, ja, millioner af slagtedyr transporteres i tusindvis af kilometer, men af hensyn til EU-reglerne har det været nødvendigt at anvende økonomiske redskaber for at opnå resultater.
Det er og bliver efter min bedste opfattelse fuldstændig urimeligt at transportere op mod hundrede tusinde udsættersøer adskillige hundrede kilometer, fordi vi landmænd så kan tjene en lille smule mere på de søer, som vi i øvrigt har benyttet i årevis.
Jeg kan kun sige, at vi skal have det stoppet hurtigst muligt, og det må vi se at leve op til.
Det nytter ikke noget, at tingene bare får lov at sejle igen.
Vi vil altså ikke have, at den her situation fortsat eksisterer om et halvt og et helt år.
Vi vil rent ud sagt ændre de økonomiske forhold sådan, at det ikke længere vil kunne betale sig at eksportere levende slagtedyr ud af landet, og det håber vi vil lykkes med den beretning, der er vedtaget i Retsudvalget, og som nøje beskriver problemkomplekset, og med den vedtagelse, som vi vedtager nu her i Folketinget om lidt.
Jeg vil gerne rose ministeren for det forslag til bekendtgørelse, der er sendt ud.
Det tager fat på de store problemer med at transportere dyr over lange afstande, det dyrevelfærdsmæssige og EU-bestemmelserne, som indebærer, at det er meget vanskeligt at forbedre forholdene.
EU-reglerne er der jo næppe noget at gøre ved, så vi må i stedet gå ind og kigge på de danske regler, sådan som det også er gjort i bekendtgørelsen, som den foreligger.
Vi må sikre, at det ikke bliver sådan, at dyrene alligevel kommer ud på den sidste lange rejse.
Nu er det så blot meget vigtigt, at ministeren ikke bliver blød i knæene og lader lobbyisterne fra producentorganisationerne og sammenslutningen af samlestalde få alt for stor indflydelse på, hvad der bliver sendt ud i bekendtgørelsen.
Det er indlysende, at i et demokratisk samfund har man en høring, det går vi meget ind for, men vi må også fastholde sigtet med de ting, der er sendt ud.
Vi må fastholde sigtet i den bekendtgørelse, og sigtet er altså, at vi skal have eksporten af levende dyr meget kraftigt nedskåret.
Jeg vil gerne opfordre ministeren til at rette ryggen, skyde brystet frem og stå fast.